**SPRENDIMAS**

**DĖL MOKESČIO UŽ VAIKŲ, UGDOMŲ PAGAL IKIMOKYKLINIO IR PRIEŠMOKYKLINIO UGDYMO PROGRAMAS, IŠLAIKYMĄ KAZLŲ RŪDOS SAVIVALDYBĖS MOKYKLOSE TVARKOS APRAŠO PATVIRTINIMO**

2019 m. spalio 28 d. Nr. TS-197

Kazlų Rūda

Vadovaudamasi Lietuvos Respublikos vietos savivaldos įstatymo 16 straipsnio 2 dalies 37 punktu, 4 dalimi, 18 straipsnio 1 dalimi, Lietuvos Respublikos švietimo įstatymo 70 straipsnio 11 dalimi Kazlų Rūdos savivaldybės taryba  n u s p r e n d ž i a:

1.Patvirtinti Mokesčio už vaikų, ugdomų pagal ikimokyklinio ir priešmokyklinio ugdymo programas, išlaikymą Kazlų Rūdos savivaldybės mokyklose tvarkos aprašą (pridedama).

2.Pripažinti netekusiu galios Kazlų Rūdos savivaldybės tarybos 2018-03-28 sprendimo Nr. TS-25 „Dėl Mokesčio už vaikų išlaikymą Kazlų Rūdos savivaldybės mokyklose, įgyvendinančiose ikimokyklinio bei priešmokyklinio ugdymo programas, nustatymo tvarkos aprašo patvirtinimo“ 1 punktą ir visus šio sprendimo vėlesnius pakeitimus.

Šis sprendimas per vieną mėnesį nuo jo paskelbimo arba įteikimo dienos gali būti skundžiamas Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijos Kauno apygardos skyriui (Laisvės al. 36, 44240 Kaunas) arba Regionų apygardos administracinio teismo Kauno rūmams (A. Mickevičiaus g. 8A, 44312 Kaunas) Lietuvos Respublikos administracinių bylų teisenos įstatymo nustatyta tvarka.

Savivaldybės meras Mantas Varaška

PATVIRTINTA Kazlų Rūdos savivaldybės tarybos

2019 m. spalio 28 d. sprendimu Nr. TS-197

**MOKESČIO UŽ VAIKŲ, UGDOMŲ PAGAL IKIMOKYKLINIO IR PRIEŠMOKYKLINIO UGDYMO PROGRAMAS, IŠLAIKYMĄ KAZLŲ RŪDOS SAVIVALDYBĖS MOKYKLOSE TVARKOS APRAŠAS**

**I SKYRIUS**

**BENDROSIOS NUOSTATOS**

1. Mokesčio už vaikų, ugdomų pagal ikimokyklinio ir priešmokyklinio ugdymo programas, išlaikymą Kazlų Rūdos savivaldybėsmokyklose (toliau tekste – Mokyklos) tvarkos aprašas (toliau tekste – Aprašas) reglamentuoja ikimokyklinio ir priešmokyklinio amžiaus vaikų maitinimo ir ugdymo reikmių tenkinimo mokesčio dydį, lengvatų taikymo ir pateikiamų dokumentų lengvatoms gauti priėmimo Mokyklose sąlygas ir tvarką.

2.  Apraše vartojamos sąvokos:

2.1. mokestis už vaiko maitinimą – mokestis, kurį sudaro išlaidos už produktus (įskaitant prekių pirkimo pridėtinės vertės mokestį);

2.2. mokestis ugdymo reikmėms tenkinti – mokestis, kurį sudaro ugdymo reikmėms skirtos išlaidos, tai yra ugdymo priemonėms, renginiams organizuoti ir kitoms reikmėms;

2.3. kitos Apraše vartojamos sąvokos atitinka Lietuvos Respublikos švietimo įstatyme ir kituose švietimą reglamentuojančiuose teisės aktuose vartojamas sąvokas.

3. Mokestį už vaiko išlaikymą moka vaiko atstovai pagal įstatymą (toliau tekste – Tėvai).

4. Mokestis už vaiko išlaikymą susideda iš mokesčio už vaiko maitinimą ir mokesčio ugdymo reikmėms tenkinti.

  5. Aprašas taikomas Mokykloms, kurios įgyvendina ikimokyklinio ir priešmokyklinio ugdymo programas.

**II SKYRIUS**

**MOKESČIO UŽ VAIKO IŠLAIKYMĄ NUSTATYMAS**

6. Mokestį už vaiko, kuris ikimokyklinio ar priešmokyklinio ugdymo grupėje (toliau tekste – Grupė) praleidžia daugiau kaip 4 valandas, išlaikymą sudaro:

6.1. 100 procentų Kazlų Rūdos savivaldybės tarybos sprendimu nustatytos vienos dienos maitinimo normos vaikui;

6.2. 10 eurų dydžio mokestis per mėnesį ugdymo reikmėms tenkinti.

**III SKYRIUS**

**MOKESČIO UŽ VAIKŲ IŠLAIKYMĄ LENGVATŲ TAIKYMAS**

7. Mokestis už vaiko išlaikymą neimamas, jeigu vaikui Kazlų Rūdos savivaldybės administracijos direktoriaus įsakymu paskirtas privalomas ikimokyklinis ugdymas.

8. Mokestis už vaiko maitinimą:

8.1. neimamas, jeigu:

8.1.1. vaiko Tėvai raštu informuoja Mokyklą, jos nustatyta tvarka, apie vaiko neatvykimą;

8.1.2. trijų paskutinių mėnesių vidutinės pajamos vienam iš bendrai gyvenančių asmenų per mėnesį yra mažesnės kaip 1,5 valstybės remiamų pajamų dydžio;

8.2. mažinamas 50 procentų, jeigu vaikui nustatytas neįglumo lygis.

9. Aprašo 8.1.2 ir 8.2 punktuose nurodytos mokesčio lengvatos taikomos nuo einamo mėnesio pirmos dienos pateikus raštu prašymą ir atitinkamus dokumentus, kurių pagrindu taikomos lengvatos. Už praėjusį laikotarpį mokestis neperskaičiuojamas.

10. Dokumentai, patvirtinantys lengvatos taikymą, pateikiami Mokyklos direktoriui, priimant vaiką į Mokyklą, pakartotinai teikiami iki kiekvienų metų rugsėjo 20 dienos, o dokumentai apie vėliau atsiradusią teisę į lengvatą – visomis darbo dienomis.

11. Laiku nepateikus dokumentų, mokesčio lengvatos netaikomos.

12. Paaiškėjus apie neteisėtą naudojimąsi lengvata, Tėvai apie tai informuojami raštu ir įpareigojami perskaičiuotus mokesčius sumokėti Mokyklos nustatyta tvarka.

13. Netekus teisės į lengvatą, Tėvai per 10 darbo dienų apie tai raštu privalo pranešti Mokyklos direktoriui.

14. Lengvatos taikymas įforminamas Mokyklos direktoriaus įsakymu.

15. Mokestis už praėjusį mėnesį sumokamas iki einamo mėnesio paskutinės darbo dienos imtinai.

**IV SKYRIUS**

**BAIGIAMOSIOS NUOSTATOS**

16. Tėvams nesumokėjus nustatyto mokesčio be pateisinamos priežasties per 5 darbo dienas po 15 punkte nustatyto termino pasibaigimo, Mokyklos direktorius turi teisę išbraukti vaiką iš sąrašų prieš tai raštu informavęs vaiko Tėvus.

17. Mokesčio už vaiko išlaikymą Grupėje skolos iš Tėvų išieškomos Lietuvos Respublikos teisės aktų nustatyta tvarka.

18. Mokyklų direktoriai yra atsakingi už šio sprendimo įgyvendinimą.

19. Tėvai atsako už pateikiamų dokumentų ir informacijos teisingumą.

20. Aprašas Kazlų Rūdos savivaldybės tarybos sprendimu gali būti keičiamas, papildomas ir pripažįstamas netekusiu galios.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_